હાઇસ્કૂલમાં ભણતો મહેશ વર્ગમાં અંગ્રેજીના શિક્ષકની હાજરી માત્રથી પોતાને અસુરક્ષિત અનુભવતો હતો. ખાસ કારણ પણ નહોતું. શિક્ષકનો અવાજ મહેશના મોટા કાકા જેવો હતો. મોટા કાકા મહેશને ઘરમાં કારણ વિના અપમાનિત કરતા. ક્યારેક થપ્પડ પણ મારતા. અંગ્રેજીના શિક્ષક અને કાકાના ઘાંટા જેવા અવાજ વચ્ચેની સામ્યતાને લીધે મહેશ એમના પિરિયડમાં સહજ રહી શકતો નહોતો. શિક્ષક મહેશને કોઈ સવાલ પૂછે ત્યારે જવાબ આવડતો હોય છતાં મહેશની જીભ લોચા વાળતી. બીજા કોઈ પણ શિક્ષકના પરિયડમાં મહેશ દરેક સવાલનો જવાબ આપવા તત્પર રહેતો. એને નિષ્ફળતાનો ભય લાગતો નહીં.